**NOTĂ INFORMATIVĂ**

**la proiectul Legii Contabilității**

|  |
| --- |
| **1.Condițiile ce au impus elaborarea proiectului și finalitățile urmărite** |
| La 1 septembrie 2014 a intrat în vigoare Acordul de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte, ratificat de către Parlamentul Republicii Moldova prin Legea nr. 112 din 2 iulie 2014 (în continuare Acord de Asociere). Conform Acordului de Asociere, Republica Moldova și-a asumat angajamentul de a transpune în legislația națională prevederile *acquis-ului comunitar* în domeniul raportării financiare corporative (*Anexa II la capitolul 3 Dreptul societăților comerciale, contabilitate și audit și guvernanța corporativă din titlul IV*). Pentru realizarea acestui angajament în domeniul contabilității urmează a fi transpuse următoarele documente:   * Directiva 2013/34/UE a Parlamentului European și a Consiliului din 26 iunie 2013 privind situațiile financiare anuale, situațiile financiare consolidate și rapoartele conexe ale anumitor tipuri de întreprinderi, de modificare a Directivei 2006/43/CE a Parlamentului European și a Consiliului și de abrogare a Directivelor 78/660/CEE și 83/349/CEE ale Consiliului, publicată în Jurnalul Oficial al Uniunii Europene nr. L 182/19 din 29 iunie 2013 (denumită în continuare Directiva 2013/34/UE). * Regulamentul (CE) NR. 1606/2002 al Parlamentului European și a Consiliului din 19 iulie 2002 privind aplicarea standardelor internaționale de contabilitate, publicată în Jurnalul Oficial al Comunităților Europene nr. L 243/1 din 11 septembrie 2002.   Pentru identificarea discrepanțelor cu legislația în vigoare în domeniul contabilității și raportării financiare cu *acquis-ului comunitar*, Ministerul Finanțelor a elaborat și publicat tabelul de transpunere[[1]](#footnote-2). Ulterior în luna decembrie 2015, în baza discrepanțelor identificate, a fost elaborat și prezentat Conceptul privind transpunerea Directivei privind contabilitatea (2013/34/EU)[[2]](#footnote-3) și Directivei privind auditul (2006/43/EU).  Contabilitatea și raportarea financiară sunt componente vitale în menținerea și dezvoltarea relațiilor eficiente de afaceri, reprezintă cheia în sprijinul piețelor financiare fluctuante și în continuarea creșterii economice. Cu toate acestea, mărimea și natura entităților din Republica Moldova variază semnificativ. Este esențial ca cadrul de reglementare să reflecte în mod corespunzător necesitățile unei game largi de utilizatori de informații financiare, asigurând faptul că povara impusă asupra mediului de afaceri este atât necesară cât și proporțională.  Ministerul Finanțelor are un angajament solid și continuu pentru reducerea poverii administrative inutile asupra entităților, în special pentru cele mici. Transpunerea Directivei 2013/34/UE oferă o oportunitate pentru Ministerul Finanțelor de a reduce în continuare cheltuielile administrative legate de pregătirea, auditul și publicarea situațiilor financiare, în special pentru entitățile mici. Directiva se bazează pe o abordare ce prevede creșterea dezvăluirilor în dependență de mărimea entității, reducerea numărului de opțiuni disponibile referitor la recunoaștere, măsurare și prezentare precum și crearea unui regim al entităților mici armonizat în mare măsură cu limitarea cantității informațiilor ce pot fi solicitate de la entitățile mici în situațiile financiare anuale. Astfel la elaborarea noii Legi a contabilității s-a ținut cont de această abordare din Directivă, prin transpunerea cerințelor obligatorii.  Transpunerea Directivei 2013/34/EU oferă Ministerului Finanțelor oportunitatea pentru a perfecționa cadrul de reglementare a contabilității și raportării financiare corporative, precum și pentru a stabili reglementări specifice entităților de interes public.  Pentru a asigura transpunerea Directivei 2013/34/EU Ministerul Finanțelor a elaborat proiectul Legii contabilității cu suportul proiectului regional STAREP (Consolidarea activității de audit și raportare financiară în țările din Parteneriatul Estic) implementat de Centrul pentru Reforma Raportării Financiare al Băncii Mondiale.  Proiectul Legii contabilității are ca obiectiv stabilirea cadrului juridic, cerințelor generale şi mecanismului de reglementare al contabilităţii şi raportării financiare în Republica Moldova. |
| **2. Principalele prevederi ale proiectului și evidențierea elementelor noi** |
| Principalele prevederi ale proiectului Legii Contabilități sunt următoarele:   1. **Domeniul de aplicare**   Prevederile proiectului legii se vor răsfrânge asupra următoarelor tipuri de entități:   1. persoanelor juridice care desfăşoară activitate de întreprinzător, indiferent de tipul de proprietate şi forma juridică de organizare; 2. autorități/instituții cu excepția celor bugetare; 3. reprezentanțelor permanente şi filialelor entităților nerezidente; 4. organizaţiilor necomerciale și reprezentanțelor entităților nerezidente; 5. persoanelor fizice care desfăşoară activitate de întreprinzător, cu excepția titularilor patentei de întreprinzător; 6. persoanelor fizice care desfășoară activitate independentă, activitate profesională în sectorul justiției (notari, avocaţi, executori judecătoreşti, mediatori, administratori autorizați, experți judiciari, traducători/interpreți autorizați) și birourilor înfiinţate de acestea.   Este de menționat că comparativ cu legea actuală, în domeniul de aplicare au fost introduse reprezentatele permanente ale entităților nerezidente și persoanele fizice care desfășoară activitate independentă, ca urmare a modificării legislației fiscale, totodată au fost excluse instituțiile publice, finanțate din buget, contabilitatea și raportarea financiară a cărora urmează să fie reglementată prin Legea Finanțelor Publice. Astfel, numai autoritățile publice și instituțiile la autogestiune vor fi obligate să aplice în continuare prevederile Legii Contabilității.   1. **Clasificarea entităților și grupurilor**   În scopul ținerii contabilității și raportării financiare entitățile sunt clasificate în entități micro, mici, mijlocii și mari, iar grupurile în mici, mijlocii și mari in dependență de 3 criterii: veniturile din vînzari, totalul activelor și numărul mediu al salariaților. Respectiv, entitatea sau grupul este clasificat în categoria respectivă dacă la data raportării îndeplinește cel puțin două din cele trei criterii.  Pentru clasificarea entităților, criteriile de mărime au fost stabilite conform echivalentului în monedă națională prin aplicarea cursului de schimb de 16,7320 MDL/EUR stabilit de Banca Națională a Moldovei la 19 iulie 2013, data intrării în vigoare a Directivei 2013/34/EU. Totodată, în vederea stabilirii echivalentului în monedă națională criteriile de mărime nu pot fi modificate, decît prin majorarea sau diminuarea cu maxim 5% pentru a obține sume rotunde în moneda națională. În proiectul de lege, criteriile determinate au fost diminuate în acest sens.  Criteriile de clasificare nu vor fi aplicate reprezentanțelor entităților nerezidente, organizațiilor necomerciale, persoanelor fizice care desfășoară activitate de întreprinzător și activitate independentă, persoanelor fizice care desfășoară activitate profesională și birourilor înființate de aceștia și entităților de interes public.   1. **Definiția entităților de interes public**   Proiectul de lege transpune cerințele minime ale Directivei 2013/34/EU în sensul definirii entităților de interes public, totodată, comparativ cu Legea contabilității actuală se aduce o claritate în acest sens. Astfel, entitățile de interes public vor include entitățile ale căror valori mobiliare sînt admise la tranzacționare pe o piață reglementată, instituțiile financiare, societățile de asigurări, fondurile nestatale de pensii, de asemenea întreprinderile de stat și societățile pe acțiuni în care cota statului depășește 50% din capitalul social, care corespund criteriilor de clasificare pentru entitățile mari. Proiectul de lege prevede distinct cerințele contabile și de raportare financiară pentru entitățile de interes public.   1. **Principiile generale ale contabilității și raportării financiare**   În scopul ținerii contabilității și întocmirii situațiilor financiare individuale și consolidate în proiectul de lege sînt transpune integral principiile generale a contabilităţii si raportării financiare din Directiva 2013/34/EU. Proiectul de lege accentuează necesitatea respectării în totalitate a unor așa principii ca intangibilitatea, prioritatea conținutului asupra formei, evaluării la cost de intrare, importanței relative.   1. **Situații financiare individuale**   În funcție de categoria și necesitățile informaționale ale entităților care aplică Standardele Naționale de Contabilitate (în continuare – SNC), proiectul de lege prevede 3 seturi de situații financiare: situații financiare prescurtate, situații financiare simplificate și situații financiare complete.  Astfel, entitățile micro vor ține contabilitatea în partidă dublă și vor întocmi situații financiare prescurtate conform SNC.  Entitățile mici, reprezentanțele entităților nerezidente vor ține contabilitatea în partidă dublă și întocmi situații financiare simplificate conform SNC.  Entitățile mijlocii și mari vor ține contabilitatea în partidă dublă și întocmi situații financiare complete conform SNC.  Entitățile de interes public vor ține contabilitatea în partidă dublă şi întocmi situații financiare conform IFRS.  Organizațiile necomerciale și reprezentanțelor entităților nerezidente vor ține contabilitatea în partidă dublă și întocmi situații financiare conform indicațiilor metodice aprobate de Ministerul Finanțelor. Iar, persoanele fizice care desfășoară activitate de întreprinzător, pînă la înregistrarea acestora în calitate de plătitori ai TVA, persoanele fizice care desfășoară activitate independentă, persoanele fizice care desfășoară activitate profesională în sectorul justițieiși birourile înființate de acestea, țin contabilitatea în partidă simplă în baza contabilității de casă, fără întocmirea situațiilor financiare, conform indicațiilor metodice aprobate de Ministerul Finanțelor.  Entitatea care are dreptul să țină contabilitatea în partidă simplă va putea ține contabilitatea în partidă dublă, entitatea care are dreptulsă întocmească situații financiare prescurtate va putea întocmi situații financiare simplificate sau complete și entitatea care are dreptulsă întocmească situații financiare simplificate poate întocmi situații financiare complete.  Entitățile micro, mici, mijlocii și mari vor putea ține contabilitatea și întocmi situații financiare în baza Standardelor Internaționale Raportare Financiară (în continuare – IFRS).  De asemenea, în proiectul de lege sunt definite caracteristicile calitative fundamentale și amplificatoare pentru informațiile din situațiile financiare.   1. **Cerințele de dezvăluire a informațiilor în notele explicative**   În scopul detalierii elementelor situațiilor financiare și prezentării informațiilor suplimentare care nu sînt incluse în situațiile financiare şi în anexele la acestea, entitățile vor întocmi nota explicativă. Volumul, structura şi forma de prezentare a notei explicative se va stabili de entitate de sine stătător în funcție de categoria acesteia, de dimensiunea, forma juridică de organizare, domeniul/profilul de activitate al acesteia, necesitățile informaționale proprii și cerințele legii. Astfel, entitățile micro și mici vor fi obligate să dezvăluie doar informațiile minime obligatorii, prevăzute de proiectul de lege, iar entitățile mijlocii, mari și entitățile de interes public vor dezvălui informații suplimentare în conformitate cu cerințele legii și standardelor de contabilitate.   1. **Raportul conducerii**   Raportul conducerii și raportul consolidat al conducerii sunt elemente importante de raportare financiară și furnizează o analiză fidelă a poziției entității, dezvoltării și performanței activităților acesteia și prezintă o analiză corelată cu dimensiunea și complexitatea activităților desfășurate. Proiectul de lege prevede obligativitatea întocmirii de către entitățile mijlocii, mari și entitățile de interes public a raportului conducerii împreună cu situațiile financiare.  Totodată, raportul conducerii al entității de interes public care corespunde criteriilor stabilite pentru entitățile mari și a căror număr mediu al salariaților în perioada de gestiune depășește 500 salariați, va include o declarație nefinanciară, iar al entității de interes public, a cărei valori mobiliare sînt admise la tranzacționare pe o piață reglementată, va cuprinde suplimentar un capitol privind guvernanța corporativă.     1. **Situații financiare consolidate**   Proiectul de lege prevede obligativitatea întocmirii situațiilor financiare consolidate de către entitatea-mamă (entitatea care controlează una sau mai multe entități). Totodată vor fi scutite de la obligația de consolidare grupurile mici și mijlocii, cu excepția cazului în care una din entitățile afiliate este entitate de interes public.  În proiect se conțin prevederi generale cu privire la situațiile financiare consolidate, astfel reglementările mai detaliate urmează să fie transpuse ulterior prin elaborarea unui nou SNC „Prezentarea situațiilor financiare consolidate”.  De asemenea, proiectul de lege conține prevederi referitoare la notele la situațiile financiare consolidate. Astfel, sînt prevăzute particularitățile întocmirii notei explicative ținând cont de ajustările semnificative care decurg din caracteristicile specifice ale situațiilor financiare consolidate comparativ cu situațiile financiare individuale.   1. **Auditul situațiilor financiare**   În scopul creșterii credibilității și calității întocmirii situațiilor financiare, proiectul de lege prevede obligativitatea auditului situațiilor financiare individuale ale entităților mijlocii și mari, entităților de interes public și ale altor entități conform cerințelor legislației în vigoare, și situațiilor financiare consolidate ale grupurilor obligate să le întocmească conform cerințelor proiectului de lege.   1. **Prezentarea și publicarea situațiilor financiare**   Situațiile financiare individuale, raportul conducerii și raportul auditorului, după caz, urmează a fi prezentate proprietarilor (asociaților, acționarilor, fondatorilor, membrilor) și Serviciului situațiilor financiare în termen de 120 zile de la ultima zi a perioadei de gestiune. Totodată, situațiile financiare pot fi prezentate şi altor autorități publice, instituții financiare şi alți utilizatori interesați conform prevederilor legislației în vigoare sau în baza acordului cu entitatea.  De menționat că proiectul de lege aduce prevederi noi ce ține de publicarea situațiilor financiare individuale, raportului conducerii și raportului auditorului care urmează a fi expediate prin poșta electronică sau încărcate în sistemul Depozitarului public al situațiilor financiare, unde vor fi stocate și totodată accesibile mai multor utilizatori de informație.  Prin proiectul legii totodată se prevede ca situațiile financiare, raportul conducerii și raportul auditorului ale entităților supuse auditului obligatoriu se fie plasate pe pagina-web a entității.  Aceleași cerințe se conțin și în cazul situațiilor financiare consolidate.   1. **Plăți efectuate către stat**   Pentru a asigura o mai mare transparență a plăților efectuate către stat, entitățile mari și entitățile de interes public care își desfășoară activitatea în industria extractivă sau activități de exploatare a pădurilor urmează să dezvăluie în raportul conducerii informații privind plățile către stat care cuprind suma achitată în numerar sau în natură sub formă de taxe pentru resursele naturale, impozit pe venit, redevențe, dividende, taxe pentru licență,dacă oricare din aceste plați depășește 1 700 000 lei în perioada de gestiune.   1. **Depozitarul situațiilor financiare**   Proiectul de lege a contabilității conține prevederi mai clare în ceea ce privește funcțiile și responsabilitățile Serviciului situațiilor financiare de pe lîngă Biroul Național de Statistică. Astfel, suplimentar la atribuțiile de colectare, stocare şi generalizează a situațiilor financiare, raportului conducerii și raportului auditorului și altele, îi va reveni o funcție nouă de gestionare a Depozitarului public al situațiilor financiare.  De asemenea, Serviciul situațiilor financiare va putea delega funcțiile de colectare și verificare a formei, plenitudinii și termenelor de prezentare a situațiilor financiare ale entităților din anumite ramuri, domenii şi sectoare de activitate organelor centrale de specialitate ale administrației publice.   1. **Alte prevederi ale Legii**   Proiectul Legii Contabilității în redacție nouă, pe lîngă transpunerea cerințelor Directivei 2013/34/EU, aduce îmbunătățiri și modernizarea cadrului legal în domeniu. Astfel, proiectul de lege conține:   1. perfecționarea noțiunilor generale utilizate în contabilitate și raportarea financiară; 2. prevederi și cerințe clare în ceea ce privește documentele primare și registrele contabile; 3. prevederi clare privind persoanele responsabile de ținerea contabilității și raportării financiare în cadrul entității, totodată a persoanelor care vor semna situațiile financiare; 4. prevederi cu privire la responsabilitatea membrilor consiliului, organului executiv și de supraveghere în raport cu situațiile financiare individuale și raportul conducerii, situațiile financiare consolidate și raportul consolidat al conducerii; 5. clarificări în ceea ce privește perioada de gestiune ale entităților pentru care perioada de gestiune diferă de anul calendaristic, în cazul reorganizării și lichidării entității. |
| **3. Fundamentarea economico-financiară** |
| Implementarea prezentului proiect de lege va necesita cheltuieli financiare de la bugetul de stat în partea ce ține de finanțarea elaborării și aducerii în concordanță cu proiectul de lege a SNC și dezvoltarea platformei Depozitarului situațiilor financiare. |
| **4. Modul de incorporare a proiectului în sistemul actelor normative în vigoare, actele normative care trebuie elaborate sau modificate** |
| Drept urmare a adoptării proiectului de lege, cadrul legislativ și normativ conex urmează să fie ajustat corespunzător. Astfel, Guvernul, în termen de 6 luni de la data publicării:   1. va prezenta Parlamentului propuneri privind aducerea legislației în vigoare în concordanță cu prevederile legii adoptate; 2. va aduce actele sale normative în concordanță cu prevederile legii adoptate; 3. va asigura elaborarea proiectelor de acte normative necesare pentru implementarea prevederilor legii adoptate.   Banca Națională a Moldovei, Comisia Națională a Pieței Financiare, organele centrale de specialitate ale administrației publice centrale vor aduce actele sale normative în concordanță cu prevederile legii adoptate.  Totodată, întru asigurarea punerii în aplicare a proiectului legii contabilității urmează de modificat Codul Contravențional și Codul Penal. |
| **5. Consultarea publică a proiectului** |
| În scopul respectării prevederilor Legii nr. 239-XVI din 13 noiembrie 2008 privind transparența în procesul decizional, proiectul de lege va fi plasat pe pagina web a Ministerului Finanțelor [www.minfin.gov.md](http://www.minfin.gov.md) (directoriul „Transparența în procesul decizional”, compartimentul „Proiecte de decizii”) după consultările cu Consiliul Consultativ. Primul proiect al legii a fost discutat la ședințele publice în cadrul a două mese rotunde la care au participat reprezentați ai BNM, CNPF, Serviciului situațiilor financiare, asociațiilor profesionale și mediul academic. La îmbunătățirea ulterioară a proiectului de lege, se va ține cont de propunerile și comentariile acumulate în urma consultărilor publice. |
| **6. Constatările expertizei anticorupție** |
| Proiectul de lege va fi remis Centrului Național Anticorupție conform procedurii legislative în vigoare. |

**VICEMINISTRU Veronica VRAGALEVA**

1. http://mf.gov.md/actnorm/audit/altele [↑](#footnote-ref-2)
2. http://mf.gov.md/actnorm/audit/altele [↑](#footnote-ref-3)